Innhold

[1 Innledning 3](#_Toc455489098)

[1.1 Plansystemet 3](#_Toc455489099)

[1.2 Prosess 4](#_Toc455489100)

[2 Styringsdokumenter og tidligere vedtak 5](#_Toc455489101)

[2.1 Tiltredelseserklæringen «Framtida skapes i nord» 5](#_Toc455489102)

[2.2 Regional planstrategi 2012-2015 5](#_Toc455489103)

[2.3 Fylkesplan for Troms 2014-2025 6](#_Toc455489104)

[2.4 Regionale planer 6](#_Toc455489105)

[2.5 Økonomiplan 7](#_Toc455489106)

[3 Nasjonale føringer 8](#_Toc455489107)

[3.1 Nasjonale forventninger til regional og kommunal planlegging 8](#_Toc455489108)

[3.2 Regionreformen 8](#_Toc455489109)

[4 Sammenfatning av utviklingstrekk i Troms 9](#_Toc455489110)

[4.1 Nordområdene 9](#_Toc455489111)

[4.2 Demografi 9](#_Toc455489112)

[4.3 Folkehelse og levekår 9](#_Toc455489113)

[4.4 Klima, energi og naturforvaltning 10](#_Toc455489114)

[4.5 Arealforvaltning, natur og friluftsområder 10](#_Toc455489115)

[4.6 Næring og sysselsetting 10](#_Toc455489116)

[4.7 Utdanning, forskning og innovasjon 11](#_Toc455489117)

[4.8 Kultur, idrett og friluftsliv 11](#_Toc455489118)

[4.9 Samferdsel 11](#_Toc455489119)

[5 REGIONALE PLANER MED PROSESSKRAV ETTER PBL 12](#_Toc455489120)

[5.1 Nye regionale planer 12](#_Toc455489121)

[5.1.1 Regional bibliotekplan 12](#_Toc455489122)

[5.1.2 Regional plan for kultur 13](#_Toc455489123)

[5.2 Regionale planer som skal revideres/er igangsatt 14](#_Toc455489124)

[5.2.1 Regional forvaltningsplan 2016-2021 Vannregion Troms 14](#_Toc455489125)

[5.2.2 Regional transportplan 15](#_Toc455489126)

[5.2.3 Regional plan for reindrift 15](#_Toc455489127)

[5.2.4 Regional plan for idrett og anlegg for idrett og fysisk aktivitet 16](#_Toc455489128)

[6 INTERKOMMUNALT PLANSAMARBEID ETTER PBL § 9-1: PROSJEKT AREALPLANLEGGING I SJØ 17](#_Toc455489129)

[6.1 Arealplanlegging i sjø 17](#_Toc455489130)

[7 REGIONALE STRATEGIDOKUMENTER/MELDINGER/UTREDNIINGER UTEN PROSESSKRAV ETTER PBL 18](#_Toc455489131)

[7.1 Nye strategier 18](#_Toc455489132)

[7.1.1 Strategi for næringsutvikling (SNU) 18](#_Toc455489133)

[**Formål med planen** 19](#_Toc455489134)

[**Problemstillinger som skal tas opp i videre planlegging** 20](#_Toc455489135)

[7.1.2 FoU- og innovasjonsstrategi for Troms 22](#_Toc455489136)

[7.1.3 Strategisk kompetanseplan for videregående opplæring i Troms 23](#_Toc455489137)

[7.1.4 Strategi for digital satsing i den videregående opplæringen i Troms 23](#_Toc455489138)

[7.1.5 Strategiplan for unge i Troms 23](#_Toc455489139)

[7.1.6 Strategiplan for helsefremmende og forebyggende arbeid i tannhelsetjenesten for befolkningen i Troms 24](#_Toc455489140)

[7.2 Strategier til revisjon 24](#_Toc455489141)

[7.2.1 Strategiplan for videregående opplæring i Troms 2014-2017 24](#_Toc455489142)

[7.2.2 Prosjektplan for odontologisk forskning i tannhelsetjenesten 24](#_Toc455489143)

[7.3 Meldinger 25](#_Toc455489144)

[7.3.1 Samisk i videregående opplæring i Troms – utfordringer og muligheter 25](#_Toc455489145)

[7.3.2 Fremtidig organisering av Fagskolen i Troms 25](#_Toc455489146)

[8 OVERORDNEDE SATSNINGSOMRÅDER I PLANPERIODEN 27](#_Toc455489147)

[8.1 Bevisst og helhetlig miljøfokus 27](#_Toc455489148)

[8.2 Et kunnskapsbasert plan- og folkehelsearbeid 27](#_Toc455489149)

[9 OPPSUMMERING – PLANOVERSIKT 28](#_Toc455489150)

[9.1 Oversikt over satsingsområder i perioden 2016-2019 28](#_Toc455489151)

[9.2 Helhetsbilde over gjeldende planer og prioriterte planoppgaver i perioden 2016-2019 29](#_Toc455489152)

# 1 Innledning

Formålet med offentlig planlegging, både på kommunalt og regionalt nivå, er å legge til rette for god samfunnsutvikling. Regional planstrategi for Troms 2016-2019 er fylkets 2. generasjons planstrategi og inneholder oversikt over satsinger, planer og strategier som skal utarbeides i inneværende periode og bidra til regional utvikling og oppnåelse av politiske målsettinger.

Hensikten med regional planstrategi er å legge til rette for et forpliktende samarbeid mellom ulike berørte samfunnsaktører for å komme frem til utfordringer og videre løse disse sammen.

Regional planstrategi for Troms 2016-2019 bygger på fokusområder og planer utarbeidet og påbegynt i forrige periode, samt at Fylkesplan for Troms 2014-2025 er en overordnet regional plan som legger viktige føringer for den videre regionale utviklingen.

## 1.1 Plansystemet

Regional planstrategi ble innført som et nytt verktøy i den regionale planleggingen gjennom plan- og bygningsloven av 2008, og er det eneste lovpålagte elementet i plansystemet på regionalt nivå. Når Troms fylke nå utarbeider regional planstrategi for perioden 2016-2019 er det 2. generasjons planstrategi.

Det regionale plansystemet omfatter regional planstrategi, regional plan og regional planbestemmelse. Alle disse vedtas av fylkestinget som er regional planmyndighet. Regional planlegging skal ligge til grunn for fylkeskommunal virksomhet, og skal være retningsgivende for kommunal planlegging samt statlig virksomhet i fylket. I de tilfeller hvor mål og retningslinjer i en regional plan fravikes av en kommune, gir det grunnlag for å fremme innsigelse til kommunal plan.

Regional planmyndighet skal, minst èn gang i hver valgperiode, og senest innen ett år etter konstituering, utarbeide regional planstrategi. Regional planstrategi har flere funksjoner. Regional planstrategi er et verktøy for å ta stilling til hvilke regionale spørsmål som det er viktig for fylkestinget å arbeide med i valgperioden. Gjennom utarbeidelse av planstrategien defineres utfordringer som regionen står over for, og det stimuleres til politisk debatt om utviklingsmuligheter og hva som er viktig å prioritere for å fremme ønsket utvikling. Videre tas det beslutninger om hvilke planer som skal utarbeides for å svare på de viktigste regionale utfordringene. På denne måten blir arbeidet med planstrategi også en arena for dialog og samhandling, ved at ulike aktører og samarbeidsparter møtes for å diskutere utfordringer og mulige løsninger. Og ikke minst skal regional planstrategi inneha en oversikt over oppfølging av og medvirkning i det videre planarbeidet i perioden.

Den videre regionale planleggingen skjer gjennom at det utarbeides regionale planer for de spørsmål som er fastsatt i regional planstrategi. Regional plan skal legges til grunn for regionale organers virksomhet og for kommunal og statlig planlegging og virksomhet i regionen. Planprogram og regional plan skal utarbeides i samarbeid med berørte offentlige myndigheter og samarbeidsparter.

I forbindelse med regional plan kan regional planmyndighet fastsette regional planbestemmelse knyttet til retningslinjer for arealbruk. Hensikten vil være å ivareta nasjonale eller regionale hensyn eller interesser.

## 1.2 Prosess

Arbeidet med regional planstrategi for Troms 2016-2019 startet i juni 2015. Planavdelingen hos Stabssjefen har hatt ansvaret for å koordinere arbeidet og utforme regional planstrategi, både internt i fylkeskommunen og ut mot eksterne samarbeidspartnere.

Internt i fylkeskommunen er det opprettet en tverretatlig gruppe som har bidratt til å drive prosessen i egne etater.

I tråd med plan- og bygningsloven krav til medvirkning har Troms fylkeskommune lagt opp til involvering av kommuner, regionråd, regional stat og andre viktige samarbeidspartnere gjennom prosessen, både på administrativt og politisk nivå.

Arbeidet har delt i to faser, hvor *fase en* har gått til å utarbeide *Kunnskapsgrunnlaget 2015*. Kunnskapsgrunnlaget er en beskrivelse av nåsituasjon, utviklingstrekk og utfordringer i Troms, og ligger til grunn for det videre arbeidet med regional planstrategi. Kunnskapsgrunnlaget for Troms 2015 bygger på kunnskapsgrunnlaget som ble utarbeidet for fire år siden. Det er gjort oppdateringer av statistikkmaterialet og det er tatt inn nye tema som i løpet av forrige periode har fått økt aktualitet.

Under arbeidet med kunnskapsgrunnlaget har det blitt sendt ut brev til regional stat og sentrale samarbeidspartnere med invitasjon til å komme med skriftlige innspill til tema som kunnskapsgrunnlaget fra 2011 burde oppdateres med. Instansene ble også invitert til å ta kontakt for særmøter dersom de var ønskelig i planstrategisammenheng. Kunnskapsgrunnlaget ble vedtatt i fylkestinget i desember 2015, og er vedlegg til Regional planstrategi for Troms 2016-2019.

I *fase to* er selve den regionale planstrategien blitt utformet. Arbeidet bygger på kunnskapsgrunnlaget, og i tillegg er det blitt avholdt møter med en rekke eksterne instanser. Det er avholdt fire regionvise møter med kommunene, der hensikten har vært å utveksle informasjon om planstrategi på kommunalt og regionalt nivå, samt å få innspill til regional planstrategi og mulige felles satsingsområder for flere kommuner og som det bør samarbeides om på lokalt og regionalt nivå. Medlemmene i plan og økonomikomiteen var invitert til å delta på møtene med kommunene.

Det ble avholdt møte med regional stat og sentrale samarbeidspartnere, for å trekke veksel på lokal erfaring og kunnskap fra statlige organisasjoner og institusjoner i regional tilpasning av politikken. Hensikten med møtet var gjennom informasjon og diskusjon å komme frem til en prioritering av planoppgaver som bygger på en felles forståelse av fylkets regionale utfordringer.

Nasjonale forventinger til kommunal og regional planlegging, utfordringer som er fremstilt i kunnskapsgrunnlaget samt innspill som er kommet frem i møtene er grunnlaget for prioriteringer som er gjort knyttet til regional planstrategi for Troms 2016-2019.

# 2 Styringsdokumenter og tidligere vedtak

## 2.1 Tiltredelseserklæringen «Framtida skapes i nord»

Troms fylke har et parlamentarisk system som innebærer at den daglige ledelse av fylkeskommunens ivaretas av fylkesrådet. Fylkesrådet ledes av fylkesrådslederen, som også er den øverste administrative leder i fylkeskommunen.

«Framtida skapes i nord» er fylkesrådet Myrseth i Troms sin politiske plattform. Tiltredelseserklæringen presenterer hovedlinjene i det fylkesrådet ønsker å gjøre for inneværende politiske periode. I tiltredelseserklæringen er det fokus på Troms fylkes rolle som pådriver i landsdelen for å oppnå et tettere og sterkere nordnorsk samarbeid, og bidra til at det nordlige Norge skal sette dagsorden for den norske nordområdepolitikken. Videre omtales de viktigste oppgavene som fylkeskommunen har ansvar for. Blant prioriteringene til fylkesrådet er gjennomføring av flere elever i videregående skole i Troms, utvikling av den desentraliserte skolestrukturen i fylket, opprusting og vedlikehold av fylkesveiene og styrking av forsvarets rolle i nord.

## 2.2 Regional planstrategi 2012-2015

Regional planstrategi for Troms 2012-2015 var første generasjons planstrategi for Troms fylke og inneholdt oversikt over satsinger, planer og strategier som skulle utarbeides i forrige valgperiode for å oppnå politiske målsettinger.

I tilknytning til arbeidet med planstrategien ble det i 2012 utarbeidet et kunnskapsgrunnlag, som beskriver utviklingstrekk og utfordringer for fylket. Kunnskapsgrunnlaget som ble utarbeidet har ligget i bunn for oppdateringen av kunnskapsgrunnlaget 2015.

Regional planstrategi for Troms 2012-2015 innebar utarbeidelse av:

* 9 regionale planer med prosesskrav etter plan- og bygningsloven
* 1 (2) interkommunalt planarbeid
* 10 strategidokument/meldinger/utredninger uten prosesskrav etter plan- og bygningsloven

Status for planarbeidet fra forrige periode er pr juni 2016 som følgende:

* Vedtatte regionale planer:
  + Fylkesplan for Troms 2014-2025
  + Regional transportplan 2014-2023
  + Regional plan for landbruk i Troms 2014-2025
  + Regional plan for handel og service 2015-2024
  + Regional plan for friluftsliv, vilt og innlandsfisk 2016-2027
  + Regional forvaltningsplan. Vannregion Troms 2016-2021
* Gjennomført interkommunalt planarbeid:
  + Kystplan Troms – prosjekt gjennomført, 23 kommuner har utarbeidet kystsoneplaner
* Påbegynte regionale planer
  + Regional plan for reindrift
  + Regional plan for idrett og anlegg for fysisk aktivitet
* Planer som ikke ble utarbeidet
  + Regional plan for folkehelse
  + Regional plan for vind- og småkraftverk (erstattet av Regional klima- og energistrategi)

## 2.3 Fylkesplan for Troms 2014-2025

Fylkesplan for Troms ble vedtatt i Troms fylkesting i desember 2014. Fylkesplanen er utarbeidet som en overordnet regional plan for Troms og er førende for nye regionale planer i Troms. Formålet med fylkesplanen er «*å etablere et felles og omforent grunnlag for den strategiske utviklingen av Troms fylke*». Fylkesplanen har mål og strategier for langsiktig utvikling, og som legger føringer for prioritering av innsats. I fylkesplanen er følgende gjennomgående tema vektlagt:

* Nordområdene
* Næring og kompetanse
* Senterstrategi
* Folkehelse

I tillegg er det et eget kapittel med regionalpolitiske retningslinjer. Fylkesplanen med retningslinjer vil kunne gi grunnlag for innsigelse etter plan- og bygningsloven § 5-4.

Fylkesplanen skal i likhet med de sektorvise regionale planene legges til grunn for regionale organers virksomhet og for kommunal og statlig planlegging i fylket, jf. Pbl § 8-2.

## 2.4 Regionale planer

#### Regional transportplan 2014-2023

Regional transportplan (RTP) 2014-2023 ble vedtatt av fylkestinget oktober 2014, med følgende hovedmål: *Kommunikasjoner og infrastruktur i Troms skal forvaltes og utvikles på en bærekraftig måte for å gi samfunns- og næringsliv gode vilkår for utvikling og markedstilgang.* Forvaltningsreformen i 2010 medførte at mange fylkeskommuner utarbeidet regionale transportplaner. Grunnen var økt behov for å sette regionenes behov knyttet til samferdsel sammen med tilgjengelige virkemidler og planlegging, både for veg, og persontransport. Dette var første gang Troms fikk vedtatt en regional transportplan, som omhandlet både vegnett og kollektivtransport. Det legges opp til en 4-årig rullering av RTP, på samme måte som nasjonal transportplan.

I Regional transportplan 2014-2023 ble virkemidler for veg og kollektivtransport satt i sammenheng. Dette har gitt en større forståelse av samferdselsutfordringene sett i sammenheng, og kommunene kan på denne måten gi innspill til prioriteringer av virkemidler for statlig og fylkeskommunalt vegnett og samferdselsansvar. Det ble utarbeidet handlingsplan for fylkesveg og for Kollektivtransport i etterkant av RTP behandling.

#### Regional plan for landbruk i Troms 2014-2025

Regional plan for landbruk i Troms ble vedtatt i Troms fylkesting i desember 2014. Planen er hjemlet i plan- og bygningslovens § 8-1. Regional plan for landbruk er retningsgivende for utviklingstiltak, prosjekter og virkemiddelbruk på regionalt og kommunalt nivå. Planen skal gjennom å sette landbruk på dagsorden bidra til å legge til rette for en regionalt tilpasset landbrukspolitikk, avklare og prioritere tiltak som skal gjennomføres for å styrke landbruket og styrke de fortrinn som arktisk landbruk har. Planen inneholder en regional planretningslinje for kartfesting av landbrukets kjerneområder, og er et egnet virkemiddel for å sikre jordressursene i landbruket. Hensikten er å prioritere landbruksarealer i et langsiktig perspektiv og unngå nedbygging av jorda eller forringelse av kulturlandskapet. Kjerneområdene for landbruk skal innarbeides i kommunens arealdel som hensynssone landbruk. Gjennom den regionale retningslinjen for arealbruk vil regional plan for landbruk ha den virkning av den skal legges til grunn for kommunal planlegging og gi grunnlag for innsigelse til kommunale arealplaner.

#### Regional plan for handel og service 2015-2024

Regional plan for handel og service i Troms ble vedtatt i Troms fylkesting i mars 2016 og er en revisjon av fylkesdelplan for kjøpesenter i Troms (2003). Planen er hjemlet i plan- og bygningsloven (pbl) § 8-1 og rikspolitisk bestemmelse for kjøpesenter (FOR 2008-06-27 nr. 742). Planen inneholder regional planbestemmelse og retningslinjer for lokalisering og etablering av nye samt utvidelse av eksisterende større handelsetableringer i fylket. Bestemmelsen skal legges til grunn ved utarbeiding av nye planer og vil ved motstrid gi grunnlag for innsigelse. Den gjelder foran eldre reguleringsplaner, bebyggelsesplaner, kommunedelplaner og kommuneplaner.

Revisjonen innebærer en justering/oppdatering av kartfestede sentrumssoner i fylket der etablering og/eller utvidelse av større handelsetableringer er tillatt. Det er også foretatt en gjennomgang av definisjoner og begreper som brukes i planen. Planen er et viktig verktøy for regional samordning, forutsigbarhet og likebehandling ved lokalisering av handelsetableringer i fylket og er et viktig hjelpemiddel for å sikre robuste og attraktive sentrum i fylket.

Det tilhørende handlingsprogrammet skal sikre at regional plan for handel og service er tilstrekkelig fleksibel, bl.a. med hensyn til sentrumssoneavgrensninger og i lys av befolkningsutviklingen over tid. Handlingsprogrammet skal rulleres årlig.

(Troms fylkesting vedtok i sitt møte i mars 2016 at fylkesrådet skal starte arbeidet med en gjennomgang av regional plan for handel og service i Troms 2015-2024. Dette i henhold til punkt 4. i kap. 10 Handlingsprogram for gjennomføring av planen).

#### Regional plan for friluftsliv, vilt og innlandsfisk 2016-2027

Regional plan for friluftsliv, vilt og innlandsfisk ble vedtatt i Fylkestinget i mars 2016. Planen møter nasjonale forventninger og legger føringer for et langsiktig arbeid på området. Den skal bidra til at alle i Troms skal ha mulighet til å drive friluftsliv som positiv aktivitet for helse og trivsel. Videre er planen retningsgivende for en bærekraftig forvaltning av høstbart hjortevilt og innlandsfisk. Planen løfter den regionale friluftslivspolitikken, og skal legges til grunn for regional, kommunal og statlig planlegging og virksomhet i regionen.

Planen består av tre deler. Del I om friluftsliv, tar for seg de grunnleggende behovene, utfordringer og muligheter for å kunne tilby befolkningen et godt tilbud innen friluftsliv. Det forutsetter en levende allemannsrett, tilgjengelige arealer og fysisk tilrettelegging for friluftsliv. Videre tas opp betydningen av friluftsliv og fysisk aktivitet, hvordan det gir gode naturopplevelser, bedre trivsel og livskvalitet.

I del II om forvaltning av vilt og innlandsfiskfisk, er hjorteviltet, herunder elg, særlig vektlagt. Det foreligger en rekke utfordringer knyttet til en bestandsrettet forvaltning, voksende elgbestand, viltpåkjørsler, manglende rekruttering blant jegerne. Det er behov for et sterkere fokus på tverrsektorielt samarbeid. Småvilt tas opp i begrenset omfang i planen.

Handlingsprogrammet utgjør del III av planen, og tar for seg ulike tiltak som skal gjennomføres i planperioden 2016-2019.

## 2.5 Økonomiplan

Av kommuneloven fremgår det at det er økonomiplanen som gir rammer for bruk av alle fylkeskommunens ressurser, herunder også planarbeid.

I økonomiplanen skal det fastsettes mål for de ulike sektorene. Det er viktig at det er en rød tråd i plandokumenter, fra budsjett- og økonomiplan til sektorplanene. En må videre være oppmerksom på at regional planstrategi spesielt og øvrig planarbeid generelt knyttes opp til økonomiplan.

# 3 Nasjonale føringer

## 3.1 Nasjonale forventninger til regional og kommunal planlegging

I juni 2015 (12.6.15) vedtok regjeringen 2. generasjons nasjonale forventninger til regional og kommunal planlegging. Regjeringen legger hvert fjerde år frem nasjonale forventinger til regional og kommunal planlegging, med *hensikt* å fremme en bærekraftig utvikling. De nasjonale forventningene skal legges til grunn for de nye fylkestingene og kommunestyrenes arbeid med regionale og kommunale planstrategier og planer, samt for statlige myndigheters medvirkning i planleggingen. *Hensikten* er å oppnå en bedre sammenheng mellom nasjonal, regional og kommunal planlegging, og gjøre den mer forutsigbar og målrettet.

De nasjonale forventingene er retningsgivende, men ikke bestemmende. Forventningene peker på oppgaver og interesser som regjeringen mener det er viktig at fylkene og kommunene fokuserer på i planarbeidet i inneværende periode. Forventingene er ikke uttømmende for alle oppgaver og hensyn som kommunene og fylkeskommunene skal ivareta etter plan- og bygningsloven, og må derfor ses i sammenheng med gjeldende regelverk.

Forventingene av 2015 har tre temaer:

* Gode og effektive planprosesser
* Planlegging for bærekraftig areal- og samfunnsutvikling generelt
* Planlegging for attraktive og klimavennlige by- og tettstedsområder spesielt

Regional planstrategi for Troms 2016-2019 legger nasjonale forventinger til grunn for planer, strategier og satsninger som det skal arbeides med i inneværende periode.

## 3.2 Regionreformen

Regjeringen la 5. april 2016 frem Meld.St. 22 (2015-2016) *Nye folkevalgte regioner – rolle, struktur og oppgaver*, som omhandler rolle, struktur og oppgaver til regionalt folkevalgt nivå. Regjeringen foreslår i Meld.St. 22 at større regioner skal få et tydeligere ansvar for samfunnsutviklingen i sin region. I meldingen foreslås det tiltak for å styrke regionene som premissleverandør for egen utvikling og bedre samordning mellom kommuner, region og stat. Det foreslås overføring og vurdering av overføring av oppgaver og ansvar innen ulike områder.

Det pågår for tiden et arbeid med å utrede sammenslåing av fylker i Nord-Norge. I utredningsarbeidet vil det settes fokus på hvilke muligheter større regioner kan gi, og i arbeidet er det nødvendig å analysere både struktur og oppgaver. Det vil være sentralt å få frem både positive og negative konsekvenser av ulike alternativer. Formålet med prosessen vil være å få frem fakta, målsettinger, alternativ, konsekvenser, måloppfylling og tilråding.

Utgangen av prosessen er uklar, med hensyn til at om det blir større regioner, eller om en fortsetter som før. Andre prosjekter må derfor tilpasses dette. For eksempel vil regional planstrategi og prosesser av overordnet strategisk betydning påvirkes av om resultatet blir selvstendige fylker eller en ny og større region. Avhengig av dette vil regionale planer kunne få større nedslagsfelt. I inneværende periode planlegges det etter dagens struktur, men det må være rom for å justere og tilpasse planarbeid når resultatet av prosessen er klart.

# 4 Sammenfatning av utviklingstrekk i Troms

## 4.1 Nordområdene

Troms har en sentral geografisk beliggenhet i nordområdene, som er Norges viktigste utenrikspolitiske interesseområde. Utfordringen er å se nordområdepolitikken i sammenheng med andre nasjonale politikkområder, som regionalpolitikken og samferdselspolitikken. For Troms handler dette om å kople seg på de nasjonale satsingene og gi disse et regionalt uttrykk. Fokuset må i sterkere grad være på hvordan nærings- og kompetanseutvikling i Troms bidrar til å sikre velferd og utvikling i Norge, samtidig som kompetansemiljø i regionen er fremst på kompetanse knyttet til arktiske forhold, ressursene i nord og forvaltningen av disse. Samtidig er det fra Troms’ ståsted også viktig å ha fokus på at nordområdesatsingen skal sikre velferd og sysselsetting i nord. Ikke minst i dette perspektivet er internasjonalt samarbeid og engasjement viktig. Det internasjonale engasjementet i Troms fylke strekker seg fra regionalpolitisk samarbeid over grensene i nord til konkrete grenseoverskridende prosjekter samt vennskaps- og samarbeidsavtaler. For Troms fylkes internasjonale arbeid er fortsatt Barentsregionen vårt hovedsatsingsområde. Det er i tillegg viktig å ha fokus på EU/EØS og Arktisk råd. De siste årenes geopolitiske utvikling, preget av sanksjonspolitikk, har bidratt til et kjøligere klima mellom Norge og Russland på nasjonalt nivå. Det er imidlertid et ønske fra begge land at det regionale samarbeidet i nord må videreutvikles og at det er viktigere enn noen gang å ta vare på og bygge samarbeidsrelasjoner. Folk-til-folk-samarbeidet bidrar til å skape tillit og kulturforståelse, noe som er grunnleggende viktig for andre typer samarbeid på tvers av grensene.

Identitetsbygging og kulturforståelse krever kontinuerlig innsats og er en forutsetning for et godt internasjonalt klima i nordområdene.

## 4.2 Demografi

De demografiske forholdene i Troms har utgangspunkt i oppdateringer fra Kunnskapsgrunnlaget fra 2012. Sett i forhold til landet har Troms hatt en liten, men positiv, vekst i folketallet i løpet av de siste fem årene, totalt sett en økning på 4,4 %. Flyttestrøm fra Troms til andre fylker, spesielt til storbyer er hovedårsaken til at befolkningsveksten er lavere enn for landet. Befolkningsutviklingen innad i Troms gjenspeiler en fortsatt sentralisering i fylket, noe som blant annet kan forklares i at befolkningssammensetningen består av en yngre befolkning i byene fører til fødselsoverskudd og forsterker sentraliseringen. Tendensen med en stadig økende andel eldre i befolkningen blir stadig mer markant, og en økende andel personer utenfor yrkesaktiv alder vil gi utfordringer for regionen, samt at det blir en større omsorgsmengde i distriktene. En mulig ny utfordring er den nye flyktningestrømmen, men konsekvensene av denne er enda uavklart.

## 4.3 Folkehelse og levekår

Befolkningsundersøkelser i Troms viser en positiv utvikling på enkelte helsetilstander, men viser samtidig at det fortsatt er noen utfordringer knyttet til sosial ulikhet i helse. Helsen i fylket viser sosiale forskjeller og at det er sammenheng mellom inntekt, utdanning, arbeids- og bomiljø, kjønn, oppvekstsvilkår, etnisk og kulturell bakgrunn, levevaner og helse. Mye tyder på at enkelttiltak alene ikke kan utjevne sosiale helseforskjeller, men at virkemidler innen ulike fag- og forvaltningsnivåer må samordnes og at det må samarbeides for å styrke kapasiteten og gjennomføringskraften i arbeidet.

Troms har i all hovedsak de samme utfordringene som resten av landet når det gjelder økning i både psykiske lidelser og livsstilsykdommer. Angst, depresjon og rusrelaterte lidelser er de vanligste tilstandene når det gjelder psykiske lidelser, mens livsstilssykdommer blant annet er knyttet til risikofaktorene overvekt, fedme og inaktivitet. Skader, ulykker og vold utgjør også en betydelig utfordring i fylket.

Det er variasjon med hensyn til hvor langt kommunene har kommet med å integrere folkehelse i kommunale planer slik som både folkehelseloven og plan- og bygningsloven krever. Det er videre behov for mer forsknings- og erfaringsbasert kunnskap om folkehelsetiltak. Spesielle folkehelseutfordringer knyttet til den samiske befolkningen skal i henhold til folkehelseloven vurderes.

## 4.4 Klima, energi og naturforvaltning

Som landet ellers preges Troms av økende klimagassutslipp og energiforbruk. Transport står for det største klimautslippet i Troms. I Troms er det ubetydelig energigjenvinning fra avfall. Innbyggerne i Troms har høyt forbruk av elektrisitet. Energiforbruket er generelt høgt per innbygger, og ligger over landsgjennomsnittet.

Potensial for økt forsyning fornybar energi både gjennom økt produksjon (utbygging), gjenvinning og energieffektivisering vil være et sentralt tema i videre arbeid med klima- og energistrategi for Troms.

## 4.5 Arealforvaltning, natur og friluftsområder

Troms fylke har et samlet areal inkludert territorialfarvann på vel 41 000km2, hvorav vel 15 000 km2 havflate og nær 26 000 km2 land- og ferskvannsareal, herav mye fjell. Bare 8000 km2 ligger lavere enn 300 moh. I overkant av 3000 km2 ligger på en høyde under 100 moh, som i de fleste tilfeller kan regnes som velegnet til utbygging av boliger og næringsformål. Til tross for rikelig med areal i fylket er det mange interesser som konkurrerer om de mest anvendelige områdene. Store deler av landarealene ligger langs kystlinja og særlig i kystnære områder er det etter hvert blitt tiltakende interessekonflikter. I hovedsak er interessene knyttet til allmennhetens interesser, næringsvirksomhet, forvaltning og vern. Det knyttes også konflikter til arealkrevende næringer som reindrift og landbruk. En sentral utfordring fremover vil være å sikre en dynamisk og jevnlig revisjon av arealplaner både på land og i sjø.

Troms er et fylke med mye natur og store arealer som innbyr til et rikt friluftsliv. Mulighetene for et mangfoldig friluftsliv avhenger imidlertid av et vidt spekter av arealer med gode kvaliteter, ulik grad av tilrettelegging og god tilgjengelighet. Det er derfor viktig å sikre områder i nærmiljøet, friluftsområder som er spesielt tilrettelagt og helt inngreps- og støyfrie naturområder. Det er en utfordring at slike områder er under stadig press. En kartfesting av friluftskvaliteter, ferdsel og bruk av natur- og friluftsområder er viktig som beslutningsgrunnlag i arealforvaltningen. Det mangler en systematisk kartlegging av verdifulle landskap i Troms, og i store deler av fylket er heller ikke forekomsten av fredete kulturminner kartlagt.

## 4.6 Næring og sysselsetting

Næringsutviklingen i Troms har de siste årene vært god. Usikkerhet knyttet til forholdene i eurosonen preger imidlertid næringslivets forventinger til markedet, bedriftenes utviklingsmuligheter og nyinvesteringer.

De største næringsmessige utfordringene man står overfor i fylket omhandler fortsatt liten tilgang på risikovillig kapital og tilgang på arbeidskraft med riktig kompetanse. Nord-Norge er den regionen i landet som har størst mangel på arbeidskraft. Knapphet på riktig kompetanse kan være et vesentlig hinder for lokale bedrifters utvikling og kan begrense potensiell vekst. Nord-Norge, med mange små bedrifter og spredt befolkning, er spesielt utsatt.

Opprusting av infrastruktur står sentralt i nordområdesatsingen og er i mange sammenhenger en forutsetning for å styrke verdiskapingen. Lange avstander til markeder gir særlig behov for logistikk fra og innad i landsdelen. Troms står overfor en rekke infrastrukturutfordringer knyttet til både transport og kommunal infrastruktur (herunder vannforsyningsanlegg, havneanlegg, industrikaier, kommunale næringsareal og veg), i tillegg til kraftnett og bredbånd

## 4.7 Utdanning, forskning og innovasjon

Kunnskaps er samfunnets viktigste ressurs og det er en helhetlig satsing på utdanning og forskning som driver landsdelen fremover, gjør oss i stand til å utnytte våre naturressurser og styrke vår evne til nyskaping og innovasjon. Det er behov for økt bruk av FoUoI i næringslivet for å øke kompetansen i regionen, og gjøre næringslivet mer robust og konkurransedyktig.

Utdanningsnivået i Troms ligger på landsgjennomsnittet, noe som kan forklares ut fra universitetets sentrale rolle i tillegg til en stor offentlig sektor. Imidlertid er det stor variasjon i andelen med høyere utdanning mellom kommunene. Troms ligger fortsatt under det nasjonale gjennomsnittet når det gjelder gjennomføring av videregående opplæring, men har hatt en positiv utvikling. Den demografiske utviklingen i fylket gir utfordringer knyttet til størrelsen på årskull til videregående opplæring. Sammenhengen mellom psykisk helse og læring er også et viktig fokusområde.

Det er viktig å opprettholde TkNN som ledende regionalt odontologisk kompetansesenter, og det er en utfordring å få utdannet spesialister fra landsdelen som kan sikre en bærekraftig drift og utvikling av kompetansesenteret.

## 4.8 Kultur, idrett og friluftsliv

Kulturlivet i Troms favner et mangfold av kulturuttrykk knyttet til ulike kunstformer, kulturarv, bibliotek, digital formidling, idrett og friluftsliv. Det er imidlertid en utfordring at undersøkelser viser at kulturbruken er sosialt ulikt fordelt. Folks inntekt og utdanning har stor betydning for bruken av de fleste kulturtilbudene. Videre er det en utfordring å beholde bredden i det kulturelle spekteret, fra bredde til profesjonell utøvelse, fra utfoldelse til opplevelse.

Det er en utfordring å rekruttere kompetanse innenfor kunst- og kulturfeltet da det er preget av mange små miljøer som skal dekke mange funksjoner. Det er manglende kapasitet lokalt til å følge opp og utvikle gode og langsiktige samarbeid mellom offentlig og frivillig sektor. Frivilligheten har utfordringer i å skulle påta seg oppgaver utover egen kjernevirksomhet i forhold til økonomi og kompetanse uten at dette kompenseres fra det offentlige. Ungdom, innvandrere og tilflyttere i et lokalsamfunn er fremdeles de som deltar minst i lokal frivillighet. Bibliotekfeltet er i stor endring, både med hensyn til roller, medietilfang og teknologi. Feltet omfatter små enheter som har behov for sammensatt kompetanse.

I Troms er det fremdeles en vei å gå før kulturtilbudet er godt nok utbygd for å kunne dekke behovet for gode arenaer og møteplasser som tilfredsstiller dagens krav til fasiliteter. Mulighetene for et bredt spekter av idrett, friluftsliv og kulturaktiviteter blir ofte fremhevet som et fortrinn når kommuner og andre skal markedsføre seg med hensyn til bolyst og lokalsamfunnets kvaliteter.

## 4.9 Samferdsel

Viktigste utfordringer for samferdsel i Troms er knyttet til standard og forfall på fylkesvegnettet og transportutfordringer i og rundt byområdene. I årene som kommer må kollektivtilbudet i byområdene økes, for å nå mål om nullvekst i personbiltrafikk, samtidig må kollektivtilbud i distriktet opprettholdes for skoleskyss og kommunikasjoner for bo- og arbeidsmarkedområder.

Utfordringene er beskrevet i kunnskapsgrunnlaget for regional planstrategi (2015).

# 5 REGIONALE PLANER MED PROSESSKRAV ETTER PBL

Bakgrunn for valg av regionale planer som skal utarbeides i perioden 2016-2019 har utgangspunkt i nasjonale forventinger, politiske føringer, gjeldende fylkesplan for Troms 2014-2025, kunnskapsgrunnlaget og innspill fra medvirkningsprosesser der enkelte utfordringer og tema har gjort seg gjeldende.

Basert på erfaringer fra regional planstrategi for 2012-2015, er antall nye regionale planer som skal utarbeides i perioden begrenset. I tillegg er regionale planer som ble utarbeidet i forrige periode fortsatt gjeldene, og behovene for nye regional planer er derfor begrenset. Fylkesplan for Troms 2014-2025 ble vedtatt i desember 2014, og har således hatt kort virketid. Dette i kombinasjon med usikkerhet rundt regionreformen og mulige geografiske og oppgavemessige endringer gjør at det ikke legges opp til en ordinær rullering i denne perioden.

Regional plan etter plan- og bygningsloven vil bli utarbeidet der hvor det foreligger særskilt behov for gjensidig bindende forpliktelser for partene (kommune, regional stat og Troms fylkeskommune).

Felles for de regional planene er organiserings- og medvirkningsaspektet. Ifølge PBL skal det utarbeides planprogram for regionale planer som angir rammer, prosess, medvirkning og organisering av planarbeidet. Planprogrammet vil også angi utrednings- og informasjonsbehov for planene og planarbeidet vil bli ledet av Troms fylkeskommune dersom ikke annet blir bestemt.

## 5.1 Nye regionale planer

### 5.1.1 Regional bibliotekplan

**Formål med planen**

*Regional bibliotekplan 2016-2027* skal sørge for et felles styringsverktøy som sikrer tjenester som er relevant for alle, tilstrekkelig kompetanse og hensiktsmessig samarbeid mellom fylkeskommunen og kommunene. Den regionale bibliotekplanen skal ta stilling til hvordan bibliotekene i Troms skal ivareta sin samfunnsrolle og hvordan fylkeskommunen og kommunene skal utvikle bibliotekene i fellesskap.

Planen skal være samordnende og avklare felles retning, strategier og tiltak. Planen skal fungere som et kvalitetssikrings- og evalueringsverktøy og gi forankring til å jobbe målrettet og rasjonelt. Den skal fungere som hjelp til bedre ressursutnyttelse og kunne utløse nye midler til bibliotekene i Troms.

**Problemstillinger som tas opp i planarbeidet**

I planprogrammet til Regional bibliotekplan som ble vedtatt av Fylkesrådet i juni 2016 er det skissert en rekke aktuelle problemstillinger knyttet til de ulike plantemaene som planen skal konsentreres rundt. Temaene er kunnskap og læring, litteratur og kultur og møteplass og debattarena. I tillegg til plantemaene beskrives bibliotekenes samfunnsoppdrag, status for folkebibliotekene i Troms og utfordringer som må tas opp til vurdering i planprosessen. Aktuelle problemstillinger som skisseres til disse områdene er blant annet hvordan tilstrekkelig fagmiljø, kompetanse, økonomiske og personalmessige ressurser i bibliotekene i Troms kan sikres.

Aktuelle problemstillinger til plantemaet kunnskap og læring er knyttet til hvordan bibliotekene som samarbeidspart kan styrkes i forhold til skole og barnehage i leseopplæringen og hvordan bibliotekenes rolle kan videreutvikles som lærested og tilrettelegge for voksnes læring gjennom samarbeid med faginstitusjonene. I planen vil det videre settes fokus på bibliotekenes rolle i forhold til å styrke befolkningens informasjonskompetanse og hvordan bibliotekene kan utvikles som relevante kunnskapsaktører i sitt lokalsamfunn.

Plantemaet litteratur og kultur vil blant annet problematisere hvordan bibliotekenes rolle som forvaltere av kultur-, språk-, og litteratur kan utvikles og hvordan tilgang til og formidling av litteratur for barn og unge kan sikres. I tilknytning til plantemaet biblioteket som møteplass og debattarena er aktuelle problemstillinger knyttet opp mot hvordan bibliotekene kan utvikles som lavterskel møteplass for alle og på hvilken måte de kan tilrettelegges for å bli gode arenaer for offentlig samtale og debatt. For andre aktuelle problemstillinger vises det til planprogrammet.

### 5.1.2 Regional plan for kultur

**Formål med planen**

Det mangler et overordnet styringsdokument for kunst og kultur i Troms. En regional plan for kultur vil bidra til å fastsette mål og strategier og peke ut satsingsområder for kunst- og kulturområdet. Planen vil blant annet følge opp utløpte strategier for henholdsvis visuell kunst, Den kulturelle skolesekken, museer og samisk språk og samisk kulturkompetanse. Handlingsplan for kulturarv er også utløpt. Kulturminner og kulturmiljøer vil ivaretas i planen, noe som imøtekommer nasjonale forventninger for planstrategiperioden.

Det er et mål at en regional plan for kultur skal bidra til å styrke og videreutvikle kunst- og kulturlivet i Troms, medvirke til økt tverrfaglig samhandling og til videreføring av kultursamarbeid i Nordområdene. Barn og ungdom vil være særskilte målgrupper i planen.

Planen vil bli gjennomført i en bred medvirkningsprosess der eksterne aktører trekkes aktivt med og involveres i planarbeidet.

**Problemstillinger som skal tas opp i det videre planarbeidet**

I kunnskapsgrunnlaget for Troms 2015 er det pekt på en rekke utviklingstrekk og utfordringer innen kunst- og kulturområdet. Undersøkelser viser at kulturbruken er sosialt ulikt fordelt. Tilrettelegging og tilgjengelighet i kulturtilbudet for å jevne ut sosiale ulikheter må i større grad settes på dagsorden. Den kulturelle skolesekken er et sentralt virkemiddel som vil omhandles i planen. Videre vil det være naturlig å se på hvordan bredden i det kulturelle spekteret kan beholdes, fra bredde til profesjonell utøvelse, fra utfoldelse til opplevelse. Den nordnorske kulturavtalen med tilhørende strategier for henholdsvis visuell kunst og litteratur (under utarbeidelse) er av betydning i denne sammenheng.

Frivilligheten har utfordringer i å skulle påta seg oppgaver utover egen kjernevirksomhet. Et sentralt plantema vil være hvordan frivillig sektor skal ivaretas og utvikles for å opprettholde lokalt engasjement, inkludering og integrering. Kunst- og kulturlivet i Troms er preget av mange små miljøer som skal dekke mange funksjoner på mange steder med lange avstander. Det er behov for å styrke og utvikle kompetansen hos aktører på regionalt og lokalt nivå i forhold til planlegging og kunnskap om kunst og kultur.

Troms fylkeskommune har siden 2013 hatt et ekstra fokus på arenautvikling gjennom satsingen Rom for Kultur, både utbedring av fysiske bygg og arenaer, men også møteplasser og infrastruktur for samarbeid og utveksling. Troms har en utfordring med for få arenaer som tilfredsstiller nye krav til funksjonalitet, tekniske krav og universell utforming. Fortetting og andre samfunnsendringer bidrar til et forsterket press på eldre og nyere kulturminner. En utfordring framover blir å håndtere veksten og endringene i retning av en bærekraftig utvikling der også kulturminneverdiene blir ivaretatt og integrert.

I kunnskapsgrunnlaget er det pekt på at det mangler systemer som er skreddersydd for Troms sine utfordringer, slik at samisk kystkultur og markesamisk kultur løftes fram og synliggjøres.

Det kvenske språket er sterkt utrydningstruet og det mangler tiltak som kan bidra til at kvensk språk og kultur skal overleve og utvikles. Det er startet et prosjektarbeid med å utvikle en handlingsplan for kvensk språk og kultur som det vil tilpasses Regional plan for kultur.

Andre aktuelle problemstillinger og plantemaer vil avklares nærmere i arbeidet med planprogram.

## 5.2 Regionale planer som skal revideres/er igangsatt

### 5.2.1 Regional forvaltningsplan 2016-2021 Vannregion Troms

Planperioden for den første regionale vannforvaltningsplanen startet 1.1.2016 og skal rulleres hvert 6. år frem til og med 2033. I tillegg til selve planen skal også planprogrammet og kunnskapsgrunnlaget på høring i planperioden.

I «Forventninger til fylkeskommunen i 2016 innenfor helhetlig vannforvaltning, friluftsliv og forvaltning av høstbare arter av vilt og innlandsfisk»[[1]](#footnote-1) heter det at regjeringen forventer at fylkeskommunen har en sentral rolle i å veie ulike interesser mot hverandre innenfor rammen av den nasjonale arealpolitikken, hvor sikring av friluftsområder, helhetlig vannforvaltning og ivaretakelse av vassdrags- og kystnatur er viktige elementer. Som ansvarlig for regional planlegging og i sin rolle som vannregionmyndighet må fylkeskommunen se koplinger mellom folkehelse, idrett, reiseliv, vannkraft, akvakultur, landbruk og kulturminnevern og samtidig organisere og samordne arbeidet med helhetlig vannforvaltning i vannregionene. Fylkeskommunene har veiledningsansvar i forhold til plan- og bygningsloven, som er et viktig verktøy for å bidra til at de vedtatte regionale vannforvaltningsplanene blir lagt til grunn for nye arealdisponeringer.

**Formål med planene**

Hensikten med planene er å gi en oversiktlig fremstilling av hvordan man ønsker å forvalte vannmiljøet og vannressursene i vannregionen i et langsiktig perspektiv. De regionale vannforvaltningsplanene er utløst av forpliktelsen etter EØS-avtalen og Norges implementering av Eus vanndirektiv gjennom vannforskriften.

**Problemstillinger som skal tas opp i videre planarbeid**

I perioden 2016-2021 arbeider Troms fylkeskommune med to prosesser som gjelder vannforvaltningsplaner. Etter endelig godkjenning av *Regional forvaltningsplan for vannregion Troms 2016-2021* av Klima- og miljødepartement, som ventes i løpet av sommeren 2016, skal tiltakene beskrevet i denne planen iverksettes og eventuell gjennomføres. Samtidig skal planen oppdateres og revideres, noe som vil resultere i *Regional forvaltningsplan for vannregion Troms 2022-2027*. Begge prosessene, det vil si både planarbeidet og oppfølgingen av vedtatte vannforvaltningsplaner og tiltaksprogram skal samordnes i vannregionutvalget som ledes av fylkeskommunen.

Planarbeidet og oppfølging av forvaltningsplanen vil omfatte innhenting av lokal kunnskap om vannmiljøet gjennom deltagelse av alle sektorer, det vil si statlige etater og embeter, men også av kommunene og lokale interesseorganisasjoner. Kunnskapen skal brukes for å revidere og oppdatere den eksiterende forvaltningsplan og utarbeide Regional forvaltningsplan for vannregion Troms 2022-2027 innen 2021. Fylkeskommunen vil følge opp vedtatte tiltak og vil i samarbeid med ansvarlige sektormyndigheter sikre tiltakene og overvåkningsprogrammet gjennomføres.

Fylkeskommunen skal frem til 2017 utarbeide et nytt planprogram for arbeidet med forbedring og revisjon av vannforvaltningsplanen samt tiltaksprogrammet i vannregion Troms. Frister for høring av kunnskapsgrunnlag, planprogram og selve planforslaget vil bli fastsatt i revidert Vannforskrift – et arbeid som pågår men som det ikke foreligger tidsplan for foreløpig (mai 2016). Det er foreslått at kunnskapsgrunnlag og planprogram skal høres samtidig, men avgjørelse om dette ventes ikke før i 2017.

### 5.2.2 Regional transportplan

I perioden 2016-2019 legges det opp til å rullere regional transportplan (2018-2027) for å gi et samlet bilde på samferdselsutfordringene i Troms og naboregionene, uavhengig om det et statlig eller fylkeskommunalt ansvar.

**Formål med planen**

Formålet fra gjeldende Regional transportplan videreføres. Det er nødvendig å synliggjøre utfordringer og muligheter for underliggende områder innenfor samferdsel.

Regional transportplan er strategisk innrettet og er en samordning av prosesser og forvaltningsnivå regionalt. Gjennom mål og strategier trekker Regional transportplan opp langsiktig transportpolitikk, og angir prinsipper og legger føringer for prioriteringer i detaljerte handlingsprogram.

I tillegg er Regional transportplan tenkt å bidra til samordning og koordinering av nasjonale planprosesser, og skal settes i sammenheng med Nasjonal transportplan. Gjennom regional transportplan vil fylkeskommunen synliggjøre mål og krav til alle deler av transportsystemet, samtidig som regional transportplan skal gi innspill til prosesser og planarbeid i stat og kommune.

Mål og strategier fra Regional transportplan følges opp i handlingsplaner. Det legges opp til å utarbeide følgende handlingsplaner:

* Handlingsplan for Fylkesveg (herunder trafikksikkerhet, tiltak for gang og sykkel)
* Handlingsplan for Kollektivtransport

Neste regionale transportplan vil gjøre opp status for planlegging og tiltak i gjeldende planperiode.

**Problemstillinger som skal tas opp i videre planlegging**

Planarbeidet skal svare på utfordringer knyttet strategisk for innhenting av etterslep på fylkesveg, oppfølging av strategi for næringstransport på fylkesveg («fra kyst til marked»), videreføring av arbeidet med byutfordringene gjennom Transportnett Tromsø og Harstadpakken. Hovedtrekkene i transportsystemet, herunder kollektivknutepunkt, skal kartlegges og avklares. Dette vil lette samordning og samarbeid mellom kommune, stat og fylkeskommune knyttet til samordnet bolig-, areal- og transportplanlegging. Denne samordningen er spesielt viktig for byområder, men også sentral for utvikling av bo- og arbeidsmarkedsregioner. Planarbeidet vil også omhandle konsekvenser av mulige endringer i økonomiske rammer for veg og kollektivtransporten opp mot fremtidige transportbehov i fylket.

Neste regional transportplan vil gjøre opp status for planlegging og tiltak i gjeldende planperiode.

### 5.2.3 Regional plan for reindrift

I Regional planstrategi for Troms 2012-2015 ble det besluttet å utarbeide en regional plan for reindrift i Troms. Fylkesrådet vedtok oppstart av planarbeidet i fylkesrådssak 211/14, ett år etter planlagt oppstart. Det er første gang det langes en regional plan for reindrift i Norge, og arbeidet er derfor preget av å være nybrottsarbeid. Arbeidet med planen vil ha høy prioritet i perioden.

**Formål med planen**

Hovedformålet med en regional plan for reindrift i Troms er å komme frem til en langsiktig og helhetlig strategi for en økologisk, økonomisk og kulturelt bærekraftig reindrift, der reindriftens arealer og næringens utviklingsbehov sikres, samtidig som hensynet til reindriften veies opp mot andre samfunnsinteresser.

I Troms, som i reindriften ellers drives næringen på tvers av kommune- og fylkesgrenser, og det er påkrevd å se både arealbruk og virkninger av inngrep i en større sammenheng. Reindriften i Troms er svært sammensatt – mange distrikt har helårsdrift, det er reindrift med flyttinger, sommerdistriktene i Nord-Troms har vinterbeite i Finnmark og i tillegg den svenske reindriften en del av reindriften i Troms.

De fleste distriktene i Troms har sine arealer innenfor to eller flere kommuner. Dette gir spesielle utfordringer i å gi et utfyllende og sammenhengende bilde av arealbruken og arealbehovet til reindriften i fylket.

Reindriftsnæringen i Troms er også en viktig næring og materielt grunnlag for samisk kultur, språk og samfunnsliv i fylket.

**Problemstillinger som skal tas opp i videre planlegging**

En regional plan for reindrift må ses i forhold til inngrep i beiteområdene i form av hyttebygging og utbygging av småkraft, vindkraft og kraftlinje. En regional plan vil også gi forutsigbarhet både til reindriftsnæringen og andre arealkrevende næringer samt lokal planmyndighet, ved at særverdiområder merkes av som hensynssoner på kart. Det vil også være naturlig å se på reindriften som nærings- og samfunnsmessig ressurs, med fokus på reindriften som kultur- og språkbærer og næringens behov for utvikling næringsmessig, språklig og kulturelt.

### 5.2.4 Regional plan for idrett og anlegg for idrett og fysisk aktivitet

**Formål med planen**

Formålet med Regional plan for idrett og anlegg for fysisk aktivitet for Troms 2016-2027 er å etablere et felles og omforent grunnlag for den strategiske utviklingen av Troms fylke innenfor idrett og anlegg for fysisk aktivitet.

Gjennom mål og strategier vil den regionale planen trekke opp langsiktige utviklingsstrategier, angi prinsipper og legge føringer for prioriteringer av innsats. Planen vil ligge til grunn for samarbeid og samvirke mellom sentrale utviklingsaktører i fylket.

Planen vil bidra til å møte nasjonale forventninger og legge føringer for et langsiktig arbeid på området. En egen plan vil også bidra til å løfte den regionale politikken for idrett og anlegg for fysisk aktivitet.

**Problemstillinger som tas opp i planarbeidet**

Gjennom planprogrammet er det lagt opp til et konsentrert plandokument med få tema og fokus på langsiktige prioriteringer, mål og strategier. Følgende plantema er vektlagt: Idretten i Troms, kompetanse, arrangementer, anlegg for idrett, friluftsliv og fysisk aktivitet. Planen vil være førende for Troms fylkeskommunes årlige prioriteringer i forhold til spillemiddelfordelingen, særlig for større og/eller kostnadskrevende anlegg.

Regional plan for idrett og anlegg skal bidra til å løfte problemstillinger knyttet til helsegevinsten ved fysisk aktivitet og idrett, ungdomsidrett, idrettens rammebetingelser og regionale, nasjonale eller internasjonale idrettsarrangement. Videre vil problemstillinger rundt talentutvikling og toppidrett og kompetanseutvikling innen idretten knyttet til aktivitet, ledelse og anlegg løftes i planen. Anlegg for idrett, friluftsliv og fysisk aktivitet i Troms i forhold til bruk av spillemidler og eventuelt andre økonomiske virkemidler til slike formål vil være gjenstand for en gjennomgang.

# 6 INTERKOMMUNALT PLANSAMARBEID ETTER PBL § 9-1: PROSJEKT AREALPLANLEGGING I SJØ

## 6.1 Arealplanlegging i sjø

Kystplan Troms var et samarbeidsprosjekt mellom Troms fylkeskommune og kystkommunene i Troms om en helhetlig og samordnet planlegging av sjøområdene i fylket. Målet var å legge til rette for en revidering av de kommunale kystsoneplanene i fylket gjennom interkommunale samarbeidsprosjekter. I løpet av tre år kan en slå fast at dette samarbeidet kan karakteriseres som en suksess. Samtlige 23 kystkommuner vedtok nye og reviderte kystsoneplaner i løpet av 2015, og av disse ble hele 22 kommunale kystsoneplaner revidert gjennom interkommunale samarbeidsprosjekter.

Gode og oppdaterte arealplaner i sjø er ferskvare. Det skyldes ikke minst den dynamiske utviklingen i kystbaserte næringer, og en stadig utvikling av kunnskapen om hvordan vi best kan forvalte kystområdene. Det er derfor et behov for å sikre en oppdatering av arealplanene i sjø etter behov. I det foreliggende prosjektet vil en legge til rette for at de kommunale kystsoneplanene revideres og oppdateres jevnlig og dynamisk gjennom interkommunalt samarbeid.

**Formålet med planen**

Fiskeri- og havbruksnæringen er to av de viktigste eksportnæringene i Troms, og de bidrar til sysselsetting, bosetting og øvrige ringvirkninger i hele fylket. Potensialet for videre vekst innen sjømatnæringene er stort i Troms. I den forbindelse vil oppdaterte arealplaner i sjø være av stor betydning for å kunne sikre en fremtidig bærekraftig utvikling og bruk av sjøarealene. Troms fylkeskommune har gjennom Kystplan Troms bidratt til at samtlige 23 kystkommuner i dag har nye og digitaliserte kystsoneplaner som legger til rette for en videre vekst og utvikling i sjømatnæringen innenfor bærekraftige rammer.

Både fiskeri- og havbruksnæringen er dynamiske næringer i rask utvikling, og kunnskapen om hvordan vi på best mulig måte kan forvalte kystsonen er i stadig utvikling. Det er derfor et klart behov til å sikre at dagens kystsoneplaner blir revidert og oppdatert fortløpende etter behov. For at det skal være mulig vil det være viktig å legge til rette for å effektivisere og standardisere planprosesser gjennom økt bruk av IKT, samt å bidra til å utvikle kunnskapsgrunnlaget og ta i bruk ny kunnskap. For å sikre en helhetlig og samordnet planlegging av sjøområdene i Troms vil det også være behov for interkommunalt plansamarbeid.

**Problemstillinger som skal tas opp i videre planlegging**

Gode og oppdaterte arealplaner i sjø krever en betydelig innsats i forhold til jevnlig revisjon, interkommunalt samarbeid, kunnskapsutvikling og det å ta i bruk ny kunnskap. Med henvisning til de gode erfaringene fra Kystplan Troms, må det planfaglige samarbeidet mellom kystkommunene i fylke, Troms fylkeskommune og de øvrige sektormyndighetene videreutvikles og styrkes fremover.

Det å ta i bruk ny kunnskap om strøm og vannkontakt mellom lokaliteter vil stå sentralt i det videre arbeidet. Det samme gjelder det å utvikle og styrke kunnskapsgrunnlaget på fiskeriaktivitet i Troms, og samspillet mellom fiskeri- og havbruksnæringen. Begge disse områdene vil være av stor betydning for å kunne sikre en bærekraftig utvikling og vekst i sjømatnæringen i fylke.

En viktig forutsetning for å ta i bruk ny kunnskap på en god og standardisert måte er gjennom økt bruk av IKT. Her vil en videreutvikle planverktøy og webbaserte GIS-løsninger som ble benyttet i Kystplan Troms. Det vil ikke bare bidra til å sikre medvirkning i planleggingen og økt tilgjengelighet til planer, men også til at problemstillinger og vurderinger kan illustreres og formidles på en enklere og raskere måte.

# 7 REGIONALE STRATEGIDOKUMENTER/MELDINGER/UTREDNIINGER UTEN PROSESSKRAV ETTER PBL

I likhet med regionale planer som skal utarbeides etter prosesskrav etter plan- og bygningslovens § 8-3, vil også planer og strategier der det ikke stilles slike krav ha utspring fra nasjonale forventinger, fra politiske føringer, fra gjeldende fylkesplan for Troms 2014-2025 og innspill fra medvirkningsprosesser.

Felles for planene er at de vil bli utarbeidet gjennom bred medvirkning, hvor sentrale aktører vil bli involvert og hvor planarbeidet vil ledes av Troms fylkeskommune.

## 7.1 Nye strategier

### 7.1.1 Strategi for næringsutvikling (SNU)

**Formål med strategien**

Strategi for næringsutvikling (SNU) har som formål å bli et verktøy for å styrke Troms fylkeskommunes rolle som regional utviklingsaktør gjennom tilrettelegging for næringsutvikling, skape koblinger mellom aktører og stimulere vekstpotensialet i hele regionen. Strategien skal være et styringsverktøy som optimaliserer ressurs- og virkemiddelbruk og sikrer at regionale prioriteringer harmonerer med utfordringer, fortrinn og behov i omgivelsene. Styringsverktøyet skal også lette arbeidet med å prioritere, sett i lys av at fylkeskommunens økonomiske handlingsrom er blitt betraktelig redusert de siste 5 årene (2011-2015).

**Problemstillinger som skal tas opp i det videre planlegging**

Troms fylkeskommune har i forbindelse med tilrettelegging for næringsutvikling, utviklet og skal utvikle, sektorvise strategidokumenter for de viktigste næringssektorene i Troms. Dette bidrar til et mer detaljert virkelighets- og mulighetsbilde, en bredere forståelse av de utfordringene som finnes innenfor de ulike næringene, og muliggjør derfor en mer målrettet innsats overfor disse. Samtidig har antallet av sektorvise strategidokumenter bidratt til å gjøre det regionale planverket mindre oversiktlig og brukervennlig. For å imøtekomme denne utfordringen, ønsker Troms fylkeskommune derfor å inkorporere/innrullere de fleste av de sektorvise strategiene inn under Strategi for næringsutvikling (SNU). Dette vil bidra til en mer brukervennlig samling av disse strategidokumentene, samtidig som detaljnivået i de ulike strategidokumentene opprettholdes ved at det fortsatt legges opp til sektorvis kunnskapsinnhenting, strategi- og tiltaksutarbeiding i tillegg til næringsspesifikke forankringsprosesser. Strategi for næringsutvikling vil også ta for seg problemstillinger tilknyttet næringsrelevante internasjonale og nasjonale prosesser og politikk, og være i inngripen med regionale aktører og prosesser for best mulig ivaretakelse av rollen som regional næringsutvikler. Fremdriften i utarbeidelsene og innretingen på nye strategier kan komme til å bli påvirket av det pågående arbeidet med regionreformen. Følgende strategier skal på sikt inn i SNU:

* Strategi for økt verdiskaping i marin næring (ny)
* Strategi for økt verdiskaping i maritim næring (ny)
* Digital næringsutvikling i Troms (ny)
* Strategi for forsvarsindustri i Troms (ny)
* Mineralstrategi for Nord-Norge (ny)
* Strategi for kreativ næring i Troms (ny)
* Strategi for reiselivet i Troms (revisjon)
* Havbruksstrategi for Troms (revisjon
* Strategi for utvikling av petroleumsnæringen i Troms (revisjon)

Hver av strategiene har fått egen omtale under.

#### Strategi for økt verdiskaping i marin næring (ny)

**Formål med planen**

Fiskeri har vært og er en av de viktigste næringsvirksomhetene i Troms-samfunnet. Utenfor kysten og i fjordene foregår skjer store fiskeri etter kommersielt viktige bestander som Barentshavstorsk og NVG-sild. Troms har også en sentral beliggenhet i forhold til de betydelige fiskeriene som pågår i Barentshavet, og både norske og utenlandske fartøy som lander fangstene har tilhørende tjenesteleveranser i Troms. Fiskeriene har en viktig rolle i forhold til bosetting i fylket og som grunnlag for lokal kultur. Marine ressurser i form av restråstoff fra tradisjonelle fiskeri og gjennom utnytting av nye arter bidrar til utvikling av nye marine næringer.

**Problemstillinger som skal tas opp i videre planlegging**

I strategien vil en se nærmere på de sektorene som er i nær berøring med fiskerinæringen, som samferdsel, utdanning, natur/friluftsliv og næringsutvikling generelt. I forarbeidet til strategien skal *verdiskaping* innen fiskerisektoren kartlegges.

Rammebetingelser som for eksempel fiskeriregelverk bestemmes nasjonalt og hvor fylkeskommunen er høringsinstans. Samtidig har fylkeskommunene en viktig rolle som tilrettelegger i form av å være veieier og gjennom bidrag til etablering av kommunal infrastruktur som havner, vannverk etc. Fylkeskommunen vil også bidra til å legge til rette for utvikling av fiskerinæringen gjennom ulike utviklings- og tilretteleggingstiltak. Eksempelvis er mottaksstasjoner for fisk viktige for å sikre at lokale fiskeri med mindre fartøy inne på fjordene skjer uten at fiskerne må gå alt for langt til nærmeste fiskemottak.

#### Strategi for økt verdiskaping i maritim næring (ny)

**Formål med planen**

Verksted og leverandørindustrien i Troms fylke gjør det forholdsvis godt og har et fortsatt uutnyttet potensial. I Tromsø har store tunge aktører som Troms Offshore, Hurtigruten og Torghatten Nord etablert seg. Seaworks i Harstad er et av landets største nærskipsfartsrederier. Kunnskapsleverandørene er særlig viktig for framtidig utvikling av næringen. Regjeringen la nylig frem en maritim strategi som skal styrke konkurransekraften til de maritime bedriftene og sørge for at maritim næring fortsatt kan hevde seg i verdenstoppen. Troms fylkeskommune har av denne grunn startet arbeidet med å utvikle en strategi for å utløse verdiskapingspotensialet i marin sektor i Troms.

**Problemstillinger som skal tas opp i videre planlegging**

Arbeidet består av fire elementer:

1. Beskrivelse av maritim næring globalt, nasjonalt og regionalt

2. Beskrivelse av de viktigste flaskehalser

3. Beskrive mulighetsrom

4. Tiltaksdel.

Som del av arbeidet gjennomføres fire prosessmøter i Troms.

#### Digital næringsutvikling i Troms (ny)

## **Formål med planen**

Det digitale griper inn i hele samfunnet. Konkret i forhold til menneskers, bedrifters og det offentliges bruk av nettet til ulike tjenester. Denne bruken eksploderer og krever en solid infrastruktur. Det digitale omformer også våre samarbeidsmønstre og organiseringer – i både offentlig og privat sektor. Dette krever nye samarbeidsnettverk og nye organisasjonsstrukturer. Eksisterende arbeidsplasser rasjonaliseres bort og må erstattes av nye typer arbeid. Sist – men ikke minst – gjennomsyrer også det digitale alle typer næringsutvikling og er en grunnleggende suksessfaktor for start-ups, innovasjoner og nye næringer.

De endringene som samfunnet gjennomgår – og som bunner i en digital revolusjon – krever nye arenaer for kunnskapsutvikling, entreprenørskap, innovasjon og kulturdannelse. Dette er hovedmotivasjonen for at Troms fylkeskommune ønsker et felles, digitalt løft i regionen.

## **Problemstillinger som skal tas opp i videre planlegging**

Det vil i arbeidet med strategien gjennomføres en identifisering av miljøer, bransjer, produkter og tjenester der potensialet for vekst kan utløses ved digitalisering. Underveis i prosjektarbeidet vil det bli gjennomført dialogseminarer med næringsliv og samfunn innen ulike temaer, og rettet mot spesifikke bransjer eller næringer.

En viktig del av arbeidet vil også være det å integrere digitalisering og å bidra til digital kulturutvikling i politikkutviklingen, samt å skape en region med en gjennomgående digital kultur og lederskap for digital innovasjon og utvikling.

#### Strategi for forsvarsindustri i Troms (ny)

**Formål med planen**

Fylkestinget i Troms vedtok i juni 2015 at det skulle utvikles en strategi for å arbeide opp mot forsvaret i Troms. Formålet er å utvikle og organisere det lokale og regionale næringslivet slik at disse kommer i posisjoner hvor de kan konkurrere om oppdrag og leveranser til forsvaret. Forsvaret er en stor og viktig aktør i Troms med garnisoner i flere kommuner som inkluderer flere avdelingstyper. Forsvaret sysselsatte 2900 personer fordelt på befal og sivile per september 2015, i tillegg til om lag 2500 vernepliktige soldater.

**Problemstillinger som skal tas opp i videre planlegging**

I Troms foreligger det flere initiativ som jobber opp mot forsvaret, både med tanke på næringsutvikling samt koordinering av den sivile og militære aktiviteten. En utredning rundt de næringsmessige konsekvensene bør kartlegge eksisterende initiativ og samarbeid. Det bør videre sees på muligheter innen leveranser på proviant, forbruksmateriell og vedlikehold. Det bør også fokuseres på lokale og regionale entreprenørers robusthet i forhold til å kunne legge inn anbud på de større utbyggingsprosjektene og vedlikeholdsarbeidene som til enhver tid skjer i forsvaret i Troms. Forsvaret båndlegger i dag relativt store arealer på land og vann som til dels kan være begrensende for samfunnets øvrige aktivitet. Samtidig gjør forsvarets hyppige omorganisering annen infrastruktur tilgjengelig for allmennheten. Et arbeid bør også gå i dialog med forsvaret vedrørende nødvendig arealbruk i forhold til styrke- og aktivitetsforhold og således bringe lokale og regionale myndigheter med i diskusjonen om hvilke arealer og områder som kan frigjøres for annen bruk der forsvarets aktivitet tilsier at det er mulig. En strategi bør også rede grunnen for at forsvaret kan komme med innspill på sine eventuelle behov overfor lokalsamfunnene.

#### Mineralstrategi for Nord-Norge (ny)

**Formål med planen**

De fleste gjenstander vi omgir oss med til daglig inneholder mineraler. Når vi bygger veier eller utvikler teknologiske produkter, er vi avhengige av mineralske råstoffer. Men også vekst og stabilitet i verdensøkonomien forutsetter god tilgang på mineraler. Norske fjell inneholder store verdier i form av mineralressurser. Det er derfor avgjørende at vi forvalter mineralressursene på en god måte. Med ny teknologi, nye markedsmuligheter og nye verktøy kan en bygge på den stolte historien bergverkindustrien har i Norge. Norsk mineralnæring har gode muligheter for vekst. Lønnsomme mineralbedrifter kan skape nye verdier, bidra til flere arbeidsplasser og gi lokale, positive ringvirkninger. Ved en målrettet og langsiktig satsing på kompetanse, nyskaping og ny teknologi, kan næringen bli av stor betydning, ikke minst i distriktene. Nordnorsk råd har nå gitt startskuddet for et nytt steg i det strategiske næringssamarbeidet gjennom å beslutte igangsettelse av arbeid med en mineralstrategi for hele landsdelen.

**Problemstillinger som skal tas opp i videre planlegging**

Arbeidet skal munne ut i en strategi som peker på de sentrale utfordringer for utvikling av mineralnæringen i landsdelen. Av tematiske områder ser fylkeskommunene p.t. for seg følgende fokusområder:

1. Arealkonflikter
2. Miljø/deponering
3. Kompetanse/FoU
4. Arena
5. Finansiering/kapital
6. Lokalsamfunn/planarbeid
7. Andre

Til hvert fokusområde skal det utvikles konkrete tiltak, som på senere tidspunkt søkes gjennomført mer operativt.

#### Strategi for kreativ næring i Troms (ny)

**Formål med planen**

Kreativ næring er fremhevet som en nasjonal vekstnæring med stort potensial. Næringen er omfattende og inkluderer den tradisjonelle kulturnæringssektoren, kreativ produksjon og utvikling. Troms fylkeskommune har over tid satset betydelig på den kreative næringen, både gjennom virkemiddelforvaltningen og tjenesteproduksjon. Ved å utvikle en egen strategi for denne sterkt voksende næringen, vil en bidra til å øke kunnskap om næringens utviklingspotensial, samt bedre være i stand til å koordinere den fremtidige innsatsen overfor denne.

**Problemstillinger som skal tas opp i videre planlegging**

Forarbeidet til strategien vil innbefatte en analyse for å kartlegge næringen i regionen, dens virkning og potensiale, og fylkeskommunens ulike berøringspunkter med denne. Arbeidet vil måtte gjøres i tett samarbeid med fylkeskommunens samarbeidspartnere, som kommuner, Innovasjon Norge og andre offentlige institusjoner. En strategiutvikling vil videre følge av innspillsrunder med aktører og samarbeidskonstellasjoner for å kartlegge næringens fremtidige behov og ønsket utvikling. Arbeidet tenkes fullført med fylkestingsbehandling i 2017.

#### Strategi for reiselivet i Troms (revisjon)

**Formål med planen**

Reiselivsnæringen i Troms er kompleks og omfatter overnatting, transport, servering og opplevelser/attraksjoner for hele fylket. Den totale økonomiske virkningen av reiselivet i Troms var beregnet til 6,25 milliarder i 2014 og næringen sysselsatte 5590 personer i 2013. Reiselivet i Troms er i positiv utvikling og Troms opplever også større vekst enn resten av landet, særlig når det gjelder vinterturisme. Potensialet er tilstede for fortsatt vekst, og en egen reiselivsstrategi for Troms vil sikre god koordinering av den betydelige aktiviteten som skjer i næringen i fylket.

**Problemstillinger som skal tas opp i videre planlegging**

I strategien vil det være naturlig å se nærmere på de områdene som er i nær berøring med reiselivsnæringen, som samferdsel, utdanning, natur/friluftsliv, kultur og næringsutvikling generelt. Reiselivsstrategien vil også kunne koordinere den samlede virkemiddelbruken overfor næringen fra Troms fra fylkeskommunen, Innovasjon Norge, Fylkesmannen i Troms og de kommunale næringsfondene, samt ha betydning for å sikre enda tettere samarbeid og koordinering mellom de sentrale aktørene innenfor reiselivsnæringen. Strategien er også ønsket å være koordinerende mellom de nordnorske fylkeskommunene i en felles reiselivsutvikling gjennom NordNorsk Reiseliv AS.

#### Havbruksstrategi for Troms (revisjon)

**Akvakultur**

**Formål med planen**

Akvakultur til matfiskproduksjon av laks, ørret og regnbueørret er vokst til å bli en av de viktigste eksportnæringene for Troms. Akvakulturnæringen genererer store verdier i kystkommunene og bidrar stadig sterkere i samfunnsregnskapet i Troms. Veksten i Troms er større enn i landet for øvrig, og potensialet for fortsatt vekst anses å være størst i den nordlige landsdel. Troms har gode naturgitte forutsetninger for å øke produksjonen innenfor miljømessig bærekraftige rammer, noe prioriteringene i tildelingsrundene de senere år viser. Fylkeskommunen har flere viktige roller i forhold til utvikling av akvakulturnæringen. Fylkeskommunen er forvaltningsmyndighet, regional planmyndighet, regional utviklingsaktør og påvirker. Fylkestinget i Troms vedtok i 2013 Havbruksstrategi for Troms, med en helhetlig akvakulturpolitikk som er styrende for fylkeskommunale prioriteringer ovenfor næringen og en rekke tiltak er prioritert. Vederlagsmidler som tilfaller Troms fylkeskommune skal i sin helhet benyttes til finansiering av tiltak prioritert i havbruksstrategien.

**Problemstillinger som skal tas opp i videre planlegging**

En god fremtidsrettet utvikling i Troms krever betydelig innsats for etablering av ny kunnskap, bedre og tettere samordning, styrket samarbeid og dialog mellom myndigheter, kommuner, næring og FoU sektoren og ikke minst god og rasjonell planlegging i kommunene. Sammen med allerede etablert samarbeid internt, -og på tvers av fylker, vil det bli lagt vekt på å styrke samarbeidet i den nordlige landsdelen. Prioritering og fokus vil bli rettet mot områdene miljømessig bærekraft, infrastruktur og arealtilgang, styrket innsats på forskning, utvikling og innovasjon, herunder også områder tilknyttet skjæringsfeltene til annen marin virksomhet som leverandørindustri og fiskeri. Alle disse er sentrale forutsetninger for å sikre en bærekraftig vekst og utvikling av akvakulturnæringen i Troms.

#### Strategi for utvikling av petroleumsnæringen i Troms (revisjon)

**Formål med planen:**

Petroleumsnæringen har lenge vært en motor for vekst og utvikling i norsk økonomi. Stadig mer av aktiviteten foregår nå utenfor kysten av Nord-Norge. Troms fylkeskommune er opptatt av å utnytte de mulighetene som dette gir til å styrke verdiskaping, infrastruktur og kompetanse i Troms. Revisjonen av «Strategi for utvikling av petroleumsnæringa i Troms» skal trekke opp en strategi for å skape større regionale ringvirkninger av olje- og gassvirksomheten i nord. Siktemålet er å gjøre fylkeskommunen til en mer målrettet, slagkraftig og attraktiv samarbeidspartner i arbeidet for å utvikle de petroleumsrettede nærings- og kunnskapsmiljø- ene i Troms.

**Problemstillinger som skal tas opp i videre planlegging:**

Strategidokumentet skal se ta for seg den økende interessen for petroleumsundersøkelser og olje- og gassutbygging i nord. Deretter skal strategiarbeidet sett i lys av det arbeidet som Troms fylkeskommune tidligere har gjort på dette feltet. Så følger en analyse av de overordnede utviklingslinjene, beslutningsstrukturene og de regionale forutsetningene. De neste delene tar for seg sentrale usikkerhetsfaktorer og utfordringer. Til slutt kommer forslag til strategiske prioriteringer.

### 7.1.2 FoU- og innovasjonsstrategi for Troms

**Formål med planen**

Det er helhetlig satsing på utdanning og forskning som skal drive landsdelen fremover. Det er derfor behov for gjennomtenkte, fremtidsrettede forsknings- og utviklings (FoU) og innovasjonsstrategier, som både inneholder robuste mål og som gir rom for endringer og tilpasninger.

En fremtidig utvidet satsing på forskning og utvikling bør gi størst mulig trygghet for at FoU-satsingen vil bidra til innovasjon, regional utvikling og andre tyngre kunnskapssatsinger i Troms. Et slikt grunnlag kan skapes gjennom et strategisk planarbeid med utgangspunkt i regionale fortrinn og muligheter der regionens svakheter og trusler må tas hensyn til. FOU-strategien skal beskrive fylkets ståsted, hvor fylket ønsker å være og hvordan man skal komme dit. Målet er at strategien skal være et operativt verktøy, som er forankret i partnerskapet og som har høy prioritet blant beslutningstakere i Troms. Strategien kan bli et redskap for å videreutvikle samarbeidet mellom næringslivet i fylket, offentlig sektor og de regionale utviklingsaktørene, og sikre legitimitet blant ulike relevante regionale FoU-aktører. En godt forankret regional forsknings- og utviklingsstrategi vil gi en helhetlig retning for satsingen og er en forutsetning for en god forvaltning av forskningsmidler regionalt.

**Problemstillinger som skal tas opp i videre planlegging**

Strategien omfatter en analyse av hvilket handlingsrom fylket kan tenkes å ha i fremtiden og mulige fortrinn i forhold til nasjonale og internasjonale drivkrefter og trender. Strategien drøfter veivalg og handlingsmuligheter. Den beskriver regionens innsatsområder sett i lys av nåværende og fremtidige muligheter, utfordringer og kompetanse med det mål å fremskaffe en helhet og sammenheng i regional, nasjonal og internasjonal forskningspolitikk og virkemidler.

### 7.1.3 Strategisk kompetanseplan for videregående opplæring i Troms

Plan for kompetanseutvikling i den videregående skolen i Troms skal vise målsettinger, strategier og tiltak som skal bidra til langsiktig og planmessig utvikling av kompetanse for sentrale aktører i den videregående opplæringen i fylket. Planen skal bestå av to deler og gjelde både for fag- og yrkesopplæringen og for studieforberedende utdanningsprogrammer.

### 7.1.4 Strategi for digital satsing i den videregående opplæringen i Troms

Det skal utredes hvordan bruk av tids- og stedsuavhengig opplæring kan virke inn på det samlede opplæringstilbudet og opplæringskvaliteten i fylket. Dette i samsvar med vedtak i Fylkestinget, Samspill for bedre gjennomføring, juni 2015, samt fylkesrådsvedtak om Digital agenda Troms, april 2016.

I strategiplanen skal det legges vekt på å prøve ut en ny opplæringsmodell, og dette skal gjøres blant annet med utgangspunkt i samisk språkopplæring som case.

### 7.1.5 Strategiplan for unge i Troms

Barn og unge er fylkets viktigste ressurs for å utvikle et livskraftig og nyskapende Troms. Gjennom deres medvirkning kan det stimuleres til aktivitet, bolyst og tilhørighet. Medvirkningsperspektivet er likevel først og fremst et uttrykk for at ungdom tas på alvor som likeverdige innbyggere. Gjennom å bli gitt ansvar rustes de til å bære ansvar.

Barns og unges behov må derfor bli synliggjort og ivaretatt, og de må involveres og tas hensyn til i offentlige beslutningsprosesser. Strategiplanen ble vedtatt utarbeidet i forrige periodes regionale planstrategi, men utarbeidelse av planen ble ikke igangsatt. Strategiplanen er like aktuell i denne perioden.

**Formål med planen**

Ungdomssatsingen er et tverrsektorielt samarbeid som involverer alle etater og enheter i fylkeskommunen. Satsingen skal samtidig skje på ungdoms egne premisser, godt forankret i Ungdommens Fylkesråd og Ungdommens Fylkesting. Ungdomssatsingen har hatt stor betydning som læringsarena for medvirkning og for politisk saksbehandling, men man ser nå behovet for en samordnet plan eller oversikt i fylket. Formålet er å ha en handlingsrettet plan som skal benyttes aktivt i arbeidet med ungdom. Planen skal bidra til helhetstenkning og bygges opp med konkrete mål og tiltak som ungdomssatsingen i fylket skal arbeide etter.

Planen har til hensikt å bevisstgjøre og informere, samt samordne innsatsen der det er naturlig.

**Problemstillinger som skal tas opp i videre planlegging**

Planen for ungdomssatsingen vil fokusere på områdene samfunnsdeltakelse, livsmestring, medbestemmelse og valgfrihet. Planen vil inneholde strategier og tiltak som legger til rette for et bredt samfunnsengasjement blant ungdom mellom 15-25 år, og gi disse en opplevelse av å bli sett og hørt. Planen skal drøfte oppvekstvilkår, herunder deltakelse i det sivile og politiske samfunnet samt helsemessige forhold. Det skal blant annet fokuseres på hvordan fremme deltakelse i et aktivt demokrati og innen frivillig sektor, forsyne samfunnet med engasjerte ungdomsaktører, samt skape eierforhold for ungdomssatsingen i fylkeskommunen.

### 7.1.6 Strategiplan for helsefremmende og forebyggende arbeid i tannhelsetjenesten for befolkningen i Troms

**Formål med planen**

Det overordnede målet er at tannhelsetjenesten med sitt forebyggende arbeid skal bidra til bedre helse for hele befolkningen i Troms uavhengig av hvor de bor, alder og hvordan de lever, og å legge til rette for at personen selv, eller ved hjelp fra andre, kan ta ansvar for egen tannhelse. De som arbeider med pasientbehandling skal også være vel kjent med de rutiner og retningslinjer som gjelder for tannhelsetjenestens forebyggende arbeide, for at arbeidet skal drives etter samme retningslinjer uavhengig av hvor i fylket den tilbys.

**Problemstillinger som tas opp i planarbeidet**

Det kommer nye nasjonale retningslinjer for arbeidet med barn og ungdom i løpet av året. Det inngår i arbeidet med denne planen hvordan de nasjonale retningslinjene skal tolkes og praktiseres i vårt fylke.

Det er også behov for en gjennomgang av helsefremmende og forebyggende retningslinjer for andre grupper som vi har ansvar for f eks eldre, langtidssyke og uføre i hjemmesykepleie og på institusjon.

I denne sammenheng vil det også bli fokusert på hvordan vi samarbeider med annet hjelpepersonell for eksempel helsesøstre og personell på institusjoner.

En svært viktig problemstilling vil også være hvordan vi skal implementere planen i organisasjonen dvs hvordan vi skal sikre oss at strategiene i planen virkelig blir brukt, og at ikke personellet jobber videre i de samme sporene som de alltid har gjort og som de kanskje har lært når de har tatt utdanning.

## 7.2 Strategier til revisjon

### 7.2.1 Strategiplan for videregående opplæring i Troms 2014-2017

Fylkestinget legger tydelige føringer for satsingen innenfor videregående opplæring i fylket. Dagens strategiplan for videregående opplæring, *Tid for mestring! 2014-2017* inneholder fire styringsområder; Profesjonalitet, Arbeids- og læringsmiljø, Gjennomføring og Læringsutbytte.

Med utgangspunkt i «*Kvalitetshjulet for den videregående opplæringen*»[[2]](#footnote-2) i fylket, skal styringsområdene i planen vurderes og strategiplanen revideres. Strategiplanen følges opp med egne handlingsplaner ved våre opplæringsinstitusjoner.

### 7.2.2 Prosjektplan for odontologisk forskning i tannhelsetjenesten

**Formål med planen**

De sentrale myndigheter har i Stortingsmelding nr. 35 (2006-2007) pekt på behovet for å utvikle kunnskapsgrunnlaget i tannhelsetjenesten for å kunne følge med i tannhelseutviklingen og tilby pasientene kunnskapsbaserte løsninger. I Stortingsmeldingen legges det særlig vekt på epidemiologisk forskning, helsefremmende og – forebyggende arbeid, pasient nær forskning og tannhelsetjeneste forskning. Fram til 2012 var det nesten utelukkende universitetene og NIOM (Nordisk institutt for odontologisk materialprøving) som drev forskning. Den forskningen som universitetene drev ble ofte ikke tilstrekkelig relevant for pasientbehandlingen i tannhelsetjenesten. Mange av behandlingene vi tilbyr våre pasienter mangler et godt vitenskapelig grunnlag. Det viser blant annet de vitenskapelige kunnskapsrapportene som er produsert de siste årene i Sverige. Forskningen som drives ut fra TkNN har som formål å knytte sammen den utøvende tannhelsetjenesten og forskningen, slik at regionen kan få en reell kunnskapsutvikling på tannhelsefeltet.

**Problemstillinger som tas opp i planarbeidet**

Prosjektplanen vil kunne styre hvilke forskningsområder TkNN skal satse på. Stortingsmelding nr. 35 (2006-2007) peker på fire områder: epidemiologi, helseopplysning, klinisk forskning og helsetjenesteforskning. Hittil er det satset prosjekter innenfor de tre første kategoriene.

Forskning er avhengig av gode veiledere innenfor fagfeltet og statistikk. Valg av forskningsområder må derfor også skje under hensyntagen til hva vi kan finne veiledere til. Forskning er også avhengig av at fagpersoner ønsker å forske istedenfor å drive andre aktiviteter.

En del av arbeidet ligger i å inspirere og stimulere unge fagpersoner til å begynne med forskning. Tannhelsepersonell fra fylkene bør gis mulighet til å bli involvert i forskningsprosjektene allerede fra planleggingsstadiet. Tannleger og tannpleiere i regionen skal se på deltakelse i forskningsaktivitet som en naturlig del av klinisk praksis og dette vil bidra til faglig utvikling og kvalitetsforbedring av tannhelsetjenesten.

Når man skal drive forskning er det også viktig å etablere nettverk. Nettverk kan hjelpe til med å øke dybden i analysene, og gjør at man kan drive multisenterstudier.

## 7.3 Meldinger

### 7.3.1 Samisk i videregående opplæring i Troms – utfordringer og muligheter

Meldingen fremlegges som følge av Fylkesrådets ønske om å sikre at samiskopplæringen i Troms er av en kvalitet som samsvarer med forventningene i *Strategiplanen for videregående opplæring 2014-2017,* *«Tid for mestring!»*, med tilhørende kvalitetssystem.

Etter produksjon av et kunnskapsgrunnlag for politiske veivalg, vil det fremmes en melding til Fylkestinget om utfordringer og muligheter for opplæring i samisk språk og formidling fra det samiske kulturområdet. Opplæring i samisk språk, samt formidling fra samiske språk- og kulturtradisjoner, er vesentlig for fylkeskommunens ansvarsutøvelse for det samiske Troms.

Følgende hovedområder skal utredes:

1. Hvordan Troms fylkeskommune som skoleeier kan bidra til å styrke og utvikle tospråklighetskompetanse i den videregående opplæringen.
2. Hvordan opplæring og formidling bedre kan bidra til bevaring og utvikling av samisk språk og kultur i et bredt, fremtidsrettet perspektiv.

### 7.3.2 Fremtidig organisering av Fagskolen i Troms

NOU «Fagskolen et attraktivt utdanningsvalg» ble lagt fram i desember 2014. Basert på denne utarbeider Kunnskapsdepartementet nå en melding som skal behandles i Stortinget høsten 2016. I denne vil blant annet fremtidig eierskap, organisering, finansiering, studentenes rettigheter bli behandlet. I etterkant av denne vil det så bli utarbeidet en fylkestingssak om fremtidig organisering av Fagskolen i Troms som bygger på føringene i stortingsmeldingen.

# 8 OVERORDNEDE SATSNINGSOMRÅDER I PLANPERIODEN

## 8.1 Bevisst og helhetlig miljøfokus

I Fylkesplan for Troms 2014-2025 legges det til grunn at klima- og miljøperspektivet skal være aktuelt i oppfølgingen av alle innsatsområdene. Dette er også i tråd med nasjonale klimamål og nasjonale forventninger om at klimautfordringer og energimålsettinger blir vurdert i all planlegging.

Klimatilpasning handler om å være best mulig forberedt for å unngå skade på mennesker, bygninger, veier og annen fysisk infrastruktur. Forberedelsene må skje gjennom strategier og tiltak som reduserer den samfunnsmessige sårbarheten, og øker beredskapen overfor ulike typer naturhendelser som kan inntreffe. Til dette er det et generelt behov for mer naturkunnskap, behov for kartlegging av lokale forhold, og behov for å bygge opp kompetanse og kapasitet til å møte økte krav til beredskap. Kunnskap om forventede klimaendringer og sannsynlige konsekvenser av disse, må legges til grunn og implementeres både i overordnet planverktøy, i areal- og detaljplaner, og i løpende forvaltning.

Det er behov for et bredt samarbeid mellom ulike aktører for å nå lavutslippssamfunnet i Troms. Reduksjonsstrategier knyttet både til utslipp av klimagasser og til energiforbruk må derfor også være tema både i planverk og i løpende forvaltning. Dette er tema som følges opp i Regional klima og energistrategi 2015-2025.

## 8.2 Et kunnskapsbasert plan- og folkehelsearbeid

Folkehelseloven skal bidra til en samfunnsutvikling som fremmer folkehelse, herunder utjevner sosiale helseforskjeller. Loven legger til rette for et langsiktig og systematisk folkehelsearbeid som skal forankres bredt og foregå på tvers av sektorer. Kommuner og fylkeskommuner skal fremme folkehelse innen de oppgaver og med de virkemidler de er tillagt. Det er et ytterligere potensial for en bedre forankring av folkehelsearbeidet på tvers av ulike sektorer, både statlig, regionalt og kommunalt nivå.

Troms fylkeskommune ønsker å fremme et systematisk og langsiktig folkehelsearbeidet lokalt og regionalt. Det vil imidlertid ikke utvikles en egen regional plan for folkehelse slik foregående planstrategi (20112-2016) la opp til. Folkehelse skal integreres i alle regionale planer slik som både folkehelseloven og plan- og bygningsloven krever.

Fylkeskommunen skal ha oversikt over helsetilstand og påvirkningsfaktorer i fylket (jf. Forskrift om oversikt over folkehelsen). Oversikten danner grunnlag for planarbeidet i fylket. Det stilles krav til at oversikten skal utarbeides skriftlig hvert 4.år. Oversikten skal inneholde faglige vurderinger av årsaksforhold og konsekvenser og identifisere ressurser og folkehelseutfordringer lokalt og regionalt. Disse skal inngå som grunnlag for planlegging etter plan- og bygningsloven og som grunnlag for tiltak. Oversikten danner et beslutningsgrunnlag for utforming av folkehelsepolitikken på lang sikt. I tillegg skal det være en løpende oversikt gjennom å følge med på endringer. Det vil i planstrategiperioden utvikles et oversiktsdokument som svarer på kravene i forskriften, og som vil danne et grunnlag for kunnskapsgrunnlaget som skal utarbeides for neste planstrategiperiode.

Fylkeskommunen ser at det er behov for mer forsknings- og erfaringsbasert kunnskap. Det er innledet et samarbeid med kunnskapsmiljøene tilknyttet UiT – Norges Arktiske universitet med ansvar for de regionale befolkningsundersøkelsene som pågår eller er gjennomført i Troms. Det gjelder både datainnhenting, statistikk og analysekompetanse. Spesielle folkehelseutfordringer for den samiske befolkning skal i henhold til folkehelseloven vurderes. Saminor er derfor en viktig samarbeidspart.

# 9 OPPSUMMERING – PLANOVERSIKT

## 9.1 Oversikt over satsingsområder i perioden 2016-2019

Satsingsområdene i perioden 2016-2019 oppsummerer og presenteres her i tabells form. De prioriterte planoppgavene i perioden foreligger i kategori for regionale planer med prosesskrav etter plan- og bygningslovens (pbl) § 8-3 og interkommunalt plansamarbeid etter pbl 9-1, samt i kategori regionale strategidokumenter, meldinger og utredninger uten prosesskrav etter pbl. I tillegg omfatter kategorien overordnede satsingsområder tverrsektorielle satsinger.

|  |
| --- |
| Prioriterte planoppgaver i perioden 2016-2019 |
| Regionale planer med prosesskrav etter pbl § 8-3 |
| Regional forvaltningsplan (2016-2021) Vannregion Troms (revisjon) |
| Regional transportplan (2018-2027) (revisjon) |
| Regional plan for handel og service (2015-2024) (revisjon) |
| Regional plan for reindrift |
| Regional plan for idrett og anlegg for idrett og fysisk aktivitet |
| Regional bibliotekplan |
| Regional plan for kultur |
|  |
| Interkommunalt plansamarbeid etter pbl § 9-1 |
| Arealplanlegging i sjø |
|  |
| Regionale strategidokumenter/meldinger/utredninger uten prosesskrav etter pbl |
| Strategi for næringsutvikling (SNU)   * Strategi for økt verdiskaping i marin næring (ny) * Strategi for økt verdiskaping i maritim næring (ny) * Digital næringsutvikling i Troms (ny) * Strategi for forsvarsindustri i Troms (ny) * Mineralstrategi for Nord-Norge (ny) * Strategi for kreativ næring i Troms (ny) * Strategi for reiselivet i Troms (revisjon) * Havbruksstrategi for Troms (revisjon * Strategi for utvikling av petroleumsnæringen i Troms (revisjon) |
| FoU- og innovasjonsstrategi for Troms (ny – meldt før) |
| Strategisk kompetanseplan for videregående opplæring i Troms (ny) |
| Strategi for digital satsing i den videregående opplæringen i Troms (ny) |
| Strategiplan for helsefremmende og forebyggende arbeid i tannhelsetjenesten for befolkningen i Troms (ny) |
| Strategiplan for videregående opplæring i Troms 2014-2017 (revisjon) |
| Strategiplan unge i Troms (ny – meldt før) |
| Prosjektplan for odontologisk forskning i tannhelsetjenesten (revisjon) |
|  |
| *Meldinger* |
| Samisk i videregående opplæring i Troms – utfordringer og muligheter |
| Melding om voksenopplæring |
| Fremtidig organisering av Fagskolen i Troms |
|  |
| Overordnede satsingsområder i planperioden |
| Bevisst og helhetlig miljøfokus |
| Et kunnskapsbasert plan- og folkehelsearbeid |

## 9.2 Helhetsbilde over gjeldende planer og prioriterte planoppgaver i perioden 2016-2019

I følgende tabell er det oppført en samlet oversikt over gjeldende og prioriterte planer i perioden 2016-2019. Tabellen skisserer opp planlagt oppstartsår for nye satsingsområder og hvor ansvar for utarbeidelse av de konkrete planene foreligger

Forklaringer på forkortelser i tabellen er:

TFK – Troms fylkeskommune

STAB – Troms fylkeskommune, stabssjefen

PLA – Troms fylkeskommune, planavdelingen

KUL – Troms fylkeskommune, kulturetaten

NÆR – Troms fylkeskommune, næringsetaten

UTD – Troms fylkeskommune, utdanningsetaten

SAM – Troms fylkeskommune, samferdselsetaten

TAN – Troms fylkeskommune, tannhelseetaten

|  |  |  |  |  |  |  |
| --- | --- | --- | --- | --- | --- | --- |
| Prioriterte planoppgaver i planperioden 2016-2019 | Vedtatte/påbegynte planer | | Oppstartsår nye planer /rullering eksisterende | | | Medvirkning |
| Regionale planer med prosesskrav etter pbl § 8-3 | **Vedtatt år** | **Startet opp år** | **2016** | **2017** | **2018-**  **2019** | **Ansvar** |
| Regional bibliotekplan |  | 2016 | X |  |  | KUL |
| Regional plan for kultur |  |  | X |  |  | KUL |
|  |  |  |  |  |  |  |
| Under utarbeidelse |  |  |  |  |  |  |
| Regional plan for reindrift |  | 2015 |  |  |  | PLA/STAB |
| Regional plan for idrett og anlegg for idrett og fysisk aktivitet |  | 2014 |  |  |  | KUL |
|  |  |  |  |  |  |  |
| Eksisterende |  |  |  |  |  |  |
| Fylkesplan for Troms 2014-2025 | 2014 |  |  |  |  | STAB |
| Regional plan for landbruk 2014-2025 | 2014 |  |  |  |  | PLA |
| Regional plan for handel og service 2015-2024 | 2015 |  | X |  |  | PLA |
| Regional plan for friluftsliv, vilt og innlandsfisk 2016-2027 | 2016 |  |  |  |  | KUL |
| Regional transportplan | 2014 |  | X |  |  | SAM |
| Regional forvaltningsplan. Vannregion Troms | 2015 |  | X |  |  | NÆR |
|  |  |  |  |  |  |  |
| Interkommunalt plansamarbeid etter pbl § 9-1 |  |  |  |  |  |  |
| Arealplanlegging i sjø |  |  | X |  |  | NÆR |
|  |  |  |  |  |  |  |
| Regionale planer/strategier/meldinger/utredninger uten prosesskrav etter pbl |  |  |  |  |  |  |
| Nye planer/strategier |  |  |  |  |  |  |
| Strategi for næringsutvikling (SNU)   * Strategi for økt verdiskaping i marin næring * Strategi for økt verdiskaping i maritim næring * Digital næringsutvikling * Strategi for forsvarsindustri * Mineralstrategi for Nord-Norge * Strategi for kreativ næring i Troms * Strategi for reiselivet i Troms (revisjon) * Havbruksstrategi for Troms (revisjon) * Strategi for utvikling av petroleumsnæringen i Troms (revisjon) | 2013  2013  2011 | 2015 | X  X  X  ?  X  X | X | X | NÆR |
| FoU- og innovasjonsstrategi for Troms |  | 2015 |  |  |  | NÆR |
| Strategisk kompetanseplan for videregående opplæring i Troms |  |  | x |  |  | UTD |
| Strategi for digital satsing i den videregående opplæringen i Troms |  |  | x |  |  | UTD |
| Strategiplan for forebyggende arbeid innen Tannhelsetjenesten i Troms fylkeskommune |  |  | X |  |  | TAN |
| Strategiplan unge i Troms |  |  |  | x |  | UTD |
| Prosjektplan for odontologisk forskning i tannhelsetjenesten |  |  | X |  |  | TAN |
|  |  |  |  |  |  |  |
| *Meldinger* |  |  |  |  |  |  |
| Samisk i videregående opplæring i Troms – utfordringer og muligheter |  |  | x |  |  | UTD |
| Fremtidig organisering av Fagskolen i Troms |  |  |  | x |  | UTD |
|  |  |  |  |  |  |  |
| *Eksisterende* |  |  |  |  |  |  |
| Strategi for internasjonal virksomhet i Troms – gjennomgang og status internasjonalt arbeid i Troms fylkeskommune | 2014 |  |  |  |  | STAB |
| Regional klima og energistrategi | 2015 |  |  |  |  | SAM |
| Strategi for økt mineralutvinning i Troms fylke | 2011 |  |  |  |  | NÆR |
| Strategiplan for videregående opplæring i Troms 2014-2017 (revisjon) | 2014 |  |  | x |  | UTD |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

1. Brev «Forventninger til fylkeskommunen i 2016 innenfor helhetlig vannforvaltning, friluftsliv og forvaltning av høstbare arter av vilt og innlandsfisk», fra Klima- og miljødepartementet, datert 13.05.2015. [↑](#footnote-ref-1)
2. Kvalitetshjulet er utviklet av Utdanningsdirektoratet og ligger tilgjengelig på deres nettsider: http://www.udir.no/Utvikling/Kvalitet-i-opplaringen1/Kvalitet-i-fagopplaringen/ [↑](#footnote-ref-2)